CELEX: 52018PC0349
Language: sk
Date: 2018-05-25
Title: Návrh NARIADENIE RADY, ktorým sa mení nariadenie (EÚ) č. 389/2012 o administratívnej spolupráci v oblasti spotrebných daní, pokiaľ ide o obsah elektronického registra

EURÓPSKA KOMISIA
            V Bruseli25. 5. 2018
            COM(2018) 349 final
            2018/0181(CNS)
            Návrh
            NARIADENIE RADY,
            ktorým sa mení nariadenie (EÚ) č. 389/2012 o administratívnej spolupráci v oblasti spotrebných daní, pokiaľ ide o obsah elektronického registra
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Nariadením Rady (EÚ) č. 389/2012
                  1
                sa stanovuje právny základ pre administratívnu spoluprácu medzi členskými štátmi.
            
            
               Tento návrh sprevádza návrh smernice Rady, ktorým sa stanovuje všeobecný systém spotrebných daní, pokiaľ ide o kapitolu V smernice Rady XXX/ES
                  2
               . Tá sa týka automatizácie dohľadu nad prepravou tovaru podliehajúceho spotrebnej dani, ktorý bol uvedený do daňového voľného obehu v jednom členskom štáte a ktorý sa prepravuje do druhého členského štátu, aby bol v tomto druhom členskom štáte dodaný na podnikateľské účely.
            
            
               Nový systém si bude vyžadovať, aby sa hospodárske subjekty, ktoré prepravujú tovar podľa kapitoly V smernice XXX/ES
                  3
               , zaregistrovali v registri hospodárskych subjektov, ktorý sa v súčasnosti vzťahuje len na hospodárske subjekty, ktoré využívajú režimy uvedené v kapitolách III a IV smernice XXX/ES
                  4
               . Týmto návrhom sa táto požiadavka zavádza do nariadenia (EÚ) č. 389/2012.
            
            
               •Súlad s existujúcimi ustanoveniami v tejto oblasti politiky
            
            
               
                  Návrh súvisí s prepracovaným znením smernice Rady 2008/118/ES.
               
            
            
               •Súlad s ostatnými politikami Únie
            
            
               
                  Neuplatňuje sa.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh vychádza z článku 113 Zmluvy o fungovaní Európskej únie (ZFEÚ). V uvedenom článku sa stanovuje, že Rada jednomyseľne v súlade s mimoriadnym legislatívnym postupom a po porade s Európskym parlamentom a Hospodárskym a sociálnym výborom prijme ustanovenia na zosúladenie pravidiel členských štátov v oblasti nepriameho zdaňovania.
               
            
            
               •Subsidiarita (v prípade inej ako výlučnej právomoci)
            
            
               Zásada subsidiarity sa uplatňuje, pokiaľ návrh nepatrí do výlučnej právomoci Európskej únie.
            
            
               Ciele návrhu nie je možné uspokojivo dosiahnuť na úrovni jednotlivých členských štátov a možno ich lepšie dosiahnuť na úrovni Európskej únie. Existujúce vnútroštátne registračné postupy sa značne líšia a nie sú vhodné ako základ pre automatizáciu týchto postupov.
            
            
               •Proporcionalita
            
            
               
                  Navrhovaná zmena neprekračuje rámec toho, čo je potrebné na vyriešenie existujúcich problémov, a teda na dosiahnutie cieľov zmluvy, ktorými je riadne a účinné fungovanie vnútorného trhu.
               
               
                  Tento návrh je v súlade so zásadou proporcionality uvedenou v článku 5 ods. 4 Zmluvy o Európskej únii.
               
            
         
         
            
               
                  Cieľom návrhu je zaviesť povinnosť registrácie hospodárskych subjektov, ktoré prepravujú tovar podľa kapitoly V oddielu 2 smernice XXX/ES
                     5
                  . V prípade neexistencie tohto návrhu nebude možná úplná automatizácia prepravy tovaru uvedeného do daňového voľného obehu.
               
            
            
               •Výber nástroja
            
            
               Nariadenie Rady.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Smernica 2008/118/ES bola predmetom hodnotenia, pričom návrh smernice Rady, ktorou sa stanovuje všeobecný systém spotrebných daní, vychádza z uvedeného hodnotenia a zo správy Komisie Rade a Európskemu parlamentu „o vykonávaní a hodnotení smernice Rady 2008/118/ES zo 16. decembra 2008 o všeobecnom systéme spotrebných daní“ z 21. apríla 2017 [COM(2017) 184 final]. V uvedenej správe sa zdôrazňovala potreba väčšej automatizácie a tento návrh sa týka iba menšej úpravy, ktorá vyplýva z tejto možnosti politiky.
               
            
            
               •Konzultácie so zainteresovanými stranami
            
            
               
                  Konzultácie so zainteresovanými stranami sa uskutočnili v súvislosti s revíziou smernice Rady 2008/118/ES.
               
            
            
               •Posúdenie vplyvu
            
            
               Žiadne samostatné posúdenie vplyvu nebolo potrebné, keďže možnosť politiky spočívajúca v ďalšej automatizácii sa opiera o posúdenie vplyvu na účely prepracovaného znenia smernice 2008/118/ES.
            
            
               •Regulačná vhodnosť a zjednodušenie
            
            
               
                  Hodnotenie smernice 2008/118/ES sa uskutočnilo v rámci programu REFIT Komisie.
               
            
            
               •Základné práva
            
            
               
                  Tento návrh rešpektuje základné práva, najmä právo na súkromie, prostredníctvom existujúceho ustanovenia o ochrane údajov, ktoré je súčasťou nariadenia (EÚ) č. 389/2012.
               
            
            
               4.VPLYV NA ROZPOČET
            
            
               Akýkoľvek finančný vplyv týkajúci sa zavedenia fázy 4 systému EMCS vyplýva z rozhodnutia XXX/ES
                  6
               . Rozpočtový vplyv centrálneho vývoja a prevádzky rozšírenej novej služby bude krytý z rozpočtu programu FISCALIS v rámci rozpočtových prostriedkov, s ktorými sa už počíta v oficiálnom finančnom plánovaní. Nebudú nutné žiadne dodatočné zdroje z rozpočtu EÚ. Cieľom tejto iniciatívy okrem toho nie je predbiehať návrh Komisie týkajúci sa nového viacročného finančného rámca.
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Neuplatňuje sa.
               
            
            
               •Vysvetľujúce dokumenty (v prípade smerníc)
            
         
         
            
               
                  Vysvetľujúce dokumenty k transpozícii ustanovení tohto návrhu sa nepovažujú za potrebné.
               
            
            
               •Podrobné vysvetlenie konkrétnych ustanovení návrhu
            
            
               Návrhom sa mení článok 19 nariadenia tak, aby zahŕňal dve nové kategórie hospodárskych subjektov: certifikovaných odosielateľov, ktorí sú zaregistrovaní ako odosielatelia pre tovar podliehajúci spotrebnej dani, ktorý už bol uvedený do daňového voľného obehu, a certifikovaných príjemcov, ktorí sú zaregistrovaní ako príjemcovia pre tovar podliehajúci spotrebnej dani, ktorý už bol uvedený do daňového voľného obehu. Oprávnení prevádzkovatelia daňového skladu a registrovaní odosielatelia budú môcť konať ako certifikovaní odosielatelia a oprávnení prevádzkovatelia daňového skladu a registrovaní príjemcovia budú môcť konať ako certifikovaní príjemcovia. Príslušné orgány členského štátu budú musieť byť o tejto skutočnosti informované a tieto informácie by sa mali takisto zahrnúť do registra.
            
            
               Podľa návrhu bude elektronický register navyše obsahovať informácie týkajúce sa práva registrovaného odosielateľa ponechať v návrhu elektronického administratívneho dokumentu polia pre miesto určenia prázdne, keď prepravuje energetické výrobky v režime pozastavenia dane po mori alebo vnútrozemskými vodnými cestami. Na základe článku 23 smernice XXX/ES
                  7
                môžu oprávnení prevádzkovatelia daňového skladu a registrovaní odosielatelia vynechať údaje v poli pre miesto určenia. Centrálny register v nariadení (EÚ) č. 389/2012 obsahuje v súčasnosti takúto informáciu o prázdnom poli pre miesto určenia iba v prípade oprávneného prevádzkovateľa daňového skladu.
            
            
            
            
            
            
            
            
               2018/0181 (CNS)
            
            
               Návrh
            
            
               NARIADENIE RADY,
            
            
               ktorým sa mení nariadenie (EÚ) č. 389/2012 o administratívnej spolupráci v oblasti spotrebných daní, pokiaľ ide o obsah elektronického registra
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  8
               ,
            
            
               so zreteľom na stanovisko Európskeho hospodárskeho a sociálneho výboru
                  9
               ,
            
         
         
            
               konajúc v súlade s mimoriadnym legislatívnym postupom,
            
            
               keďže:
            
            
            
               (1)Článkom 19 nariadenia Rady (EÚ) č. 389/2012
                  10
                sa členským štátom ukladá povinnosť viesť elektronické registre povolení pre hospodárske subjekty a sklady, ktoré sú zapojené do prepravy tovaru podliehajúceho spotrebnej dani v režime pozastavenia dane.
            
            
               (2)Smernicou XXX/ES sa rozširuje využívanie počítačového systému, ktorý sa v súčasnosti využíva na dohľad nad prepravou tovaru podliehajúceho spotrebnej dani v režime pozastavenia dane, aj na dohľad nad tovarom podliehajúcim spotrebnej dani, ktorý bol uvedený do daňového voľného obehu na území jedného členského štátu a následne prepravený na územie druhého členského štátu, aby bol dodaný na podnikateľské účely.
            
            
               (3)Aby mohol počítačový systém riadne fungovať tak, že zabezpečí uchovávanie úplných, aktuálnych a správnych údajov, treba zmeniť rozsah pôsobnosti článku 19 nariadenia (EÚ) č. 389/2012 tak, aby zahŕňal dve nové kategórie hospodárskych subjektov: certifikovaných odosielateľov, ktorí sú zaregistrovaní ako odosielatelia pre tovar podliehajúci spotrebnej dani, ktorý už bol uvedený do daňového voľného obehu, a certifikovaných príjemcov, ktorí sú zaregistrovaní ako príjemcovia pre tovar podliehajúci spotrebnej dani, ktorý už bol uvedený do daňového voľného obehu.
            
            
               (4)V súlade s článkom 23 smernice XXX/ES môžu v prípade prepravy energetických výrobkov v režime pozastavenia dane po mori alebo vnútrozemskými vodnými cestami príslušné orgány členského štátu odoslania povoliť, aby odosielateľ v čase odoslania vynechal v návrhu elektronického administratívneho dokumentu podľa článku 21 ods. 2 uvedenej smernice údaje o príjemcovi. Podľa nariadenia (EÚ) č. 389/2012 má iba oprávnený prevádzkovateľ daňového skladu zadať uvedené informácie do elektronického registra. Je nevyhnutné, aby aj registrovaný odosielateľ mohol do elektronického registra vložiť informáciu týkajúcu sa jeho práva vynechať v čase odoslania údaje o príjemcovi.
            
            
               (5)Keďže cieľ tohto nariadenia, ktorým je rozšírenie elektronického registra tak, aby zahŕňal hospodárske subjekty, ktoré prepravujú tovar podliehajúci spotrebnej dani uvedený do daňového voľného obehu, nie je možné uspokojivo dosiahnuť na úrovni členských štátov, ale z dôvodov potreby harmonizovať fungovanie počítačového systému a uľahčiť boj proti podvodom ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie uvedeného cieľa.
            
            
               (6)V tomto nariadení sa rešpektujú základné práva a dodržiavajú zásady, ktoré sú uznané Chartou základných práv Európskej únie, najmä právo na ochranu osobných údajov. Vzhľadom na obmedzenia stanovené v tomto nariadení spracovanie takýchto údajov, uskutočňované v rámci tohto nariadenia, neprekračuje rámec toho, čo je nevyhnutné a primerané na účely ochrany legitímneho fiškálneho záujmu členských štátov.
            
            
               (7)V súlade s článkom 28 ods. 2 nariadenia Európskeho parlamentu a Rady (ES) č. 45/2001
                  11
                sa uskutočnili konzultácie s európskym dozorným úradníkom pre ochranu údajov.
            
            
               (8)S cieľom zosúladiť dátum začatia uplatňovania tohto nariadenia s dátumom začatia uplatňovania ustanovení smernice XXX/ES o automatizácii prepravy tovaru podliehajúceho spotrebnej dani, ktorý bol uvedený do daňového voľného obehu na území jedného členského štátu a ktorý bol prepravený na územie druhého členského štátu, aby bol na území tohto druhého členského štátu dodaný na podnikateľské účely, a s cieľom ponechať členským štátom primeraný čas na to, aby sa pripravili na zmeny vyplývajúce z tohto nariadenia, by sa toto nariadenie malo uplatňovať od 14. februára 2022.
            
            
               (9)Nariadenie (EÚ) č. 389/2012 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Článok 19 nariadenia (EÚ) č. 389/2012 sa mení takto:
            
            
            
               1.V odseku 1 písm. a) sa dopĺňajú tieto body iv) a v):
            
            
               „iv) certifikovaní odosielatelia v zmysle článku 4 bodu 11 smernice XXX/ES;
            
            
               v) certifikovaní príjemcovia v zmysle článku 4 bodu 12 smernice XXX/ES;“;
            
            
         
         
            
               2.Odsek 2 sa mení takto:
            
            
               a)písmená f) a g) sa nahrádzajú takto:
            
            
               „f) v prípade oprávneného prevádzkovateľa daňového skladu daňový sklad alebo zoznam daňových skladov, na ktoré sa vzťahuje jeho povolenie a, pokiaľ sa to uplatňuje podľa vnútroštátnych právnych predpisov, údaj o tom, že je oprávnený vynechať v čase odoslania údaje o príjemcovi v súlade s článkom 23 smernice XXX/ES, že je oprávnený rozdeliť prepravu v súlade s článkom 24 smernice XXX/ES alebo že je oprávnený nechať prepraviť tovar podliehajúci spotrebnej dani na miesto priamej dodávky v súlade s článkom 17 ods. 4 uvedenej smernice, údaj o tom, že koná ako certifikovaný odosielateľ alebo certifikovaný príjemca v súlade s článkom 36 ods. 6 a 7 smernice XXX/ES;
            
            
               g) v prípade registrovaného príjemcu, ak je to uplatniteľné podľa vnútroštátnych právnych predpisov, údaj o tom, že je oprávnený nechať prepraviť tovar podliehajúci spotrebnej dani na miesto priamej dodávky v súlade s článkom 17 ods. 4 smernice XXX/ES, údaj o tom, že koná ako certifikovaný príjemca v súlade s článkom 36 ods. 7 smernice XXX/ES;“;
            
            
            
               b)Dopĺňa sa toto písmeno k):
            
            
               „k) v prípade registrovaného odosielateľa údaj o tom, že je oprávnený vynechať v čase odoslania údaje o príjemcovi v súlade s článkom 23 smernice XXX/ES, údaj o tom, že koná ako certifikovaný odosielateľ v súlade s článkom 36 ods. 6 smernice XXX/ES.“
            
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
            
               Uplatňuje sa od 14. februára 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 121, 2.5.2012, s. 1.
               
               
                  
                     (2)
                  
                        COM(2018) 346.
               
               
                  
                     (3)
                  
                        COM(2018) 346.
               
               
                  
                     (4)
                  
                        COM(2018) 346.
               
               
                  
                     (5)
                  
                        COM(2018) 346.
               
               
                  
                     (6)
                  
                        COM(2018) 341.
               
               
                  
                     (7)
                  
                        COM(2018) 346.
               
               
                  
                     (8)
                  
                        Ú. v. EÚ C […], […], s. […].
               
               
                  
                     (9)
                  
                        Ú. v. EÚ C […], […], s. […].
               
               
                  
                     (10)
                  
                        Nariadenie Rady (EÚ) č. 389/2012 z 2. mája 2012 o administratívnej spolupráci v oblasti spotrebných daní a zrušení nariadenia (ES) č. 2073/2004 (Ú. v. EÚ L 121, 8.5.2012, s. 1).
               
               
                  
                     (11)
                  
                        Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).